SELETUSKIRI

1. ETTEPANEKU TAUST

Käesoleva ettepaneku eesmärk on anda Gröönimaale võimalus osaleda Euroopa Liiduga tehtava koostöö kaudu töötlemata teemantide Kimberley protsessi sertifitseerimissüsteemis. Ettepanekus esitatud kava võimaldaks importida ja eksportida töötlemata teemante Gröönimaa ja Euroopa Liidu, aga ka teiste sertifitseerimissüsteemi osaliste vahel tingimusel, et töötlemata teemantide igasugune import ja eksport on kontrollitud ning liidu asutused on sertifitseerinud ekspordi vastavalt eeskirjadele, mis on sätestatud määruses (EÜ) nr 2368/2002 Kimberley protsessi sertifitseerimissüsteemi rakendamise kohta töötlemata teemantide rahvusvahelises kaubanduses.

Selline partnerlus tugevdaks Euroopa Liidu ja Gröönimaa majandussuhteid teemanditööstuse vallas ning eelkõige annaks see Gröönimaale võimaluse eksportida töötlemata teemante, millel on sertifitseerimissüsteemi jaoks väljastatud Euroopa Liidu sertifikaat, et edendada Gröönimaa majandusarengut.

2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Gröönimaa ja Taani on ettepanekus esitatud lähenemisega nõus ning kohustuvad Gröönimaa suhtes kohaldatavate õigusaktidega üle võtma määruse (EÜ) nr 2368/2002 asjaomased sätted, mis käsitlevad töötlemata teemantide importimise ja eksportimise tingimusi ja vorminõudeid, nende transiitvedu väljaspool liitu asuvatele osalistele, liidu, kaasa arvatud Gröönimaa osalemist Kimberley protsessi sertifitseerimissüsteemis, piisava hoolikusega seotud kohustusi, meetmetest kõrvalehoidmist ja teabevahetust, ning neid sätteid kohaldama ja tagama nende täitmise.

3. ETTEPANEKU ÕIGUSLIK KÜLG

Ettepaneku õiguslik alus on artikkel 207. Ettepanekus käsitletakse liidu territooriumi laiemalt ning see hõlmab Kimberley protsessi sertifitseerimissüsteemi kohaldamisel ka Gröönimaa territooriumi. Sellest tulenevalt on Gröönimaal keelatud lubada töötlemata teemantide importi väljastpoolt liidu territooriumi ja eksporti väljapoole liidu territooriumi, kui teemantidel ei ole kehtivat Kimberley protsessi (edaspidi „KP”) sertifikaati. Muudatused võimaldavad eksportida töötlemata teemante Gröönimaalt kolmandatesse riikidesse, kui nendega on kaasas ELi KP sertifikaat. Seniste tingimuste kohaselt tuli sertifikaadi saamiseks tõendada, et töötlemata teemandid olid liitu imporditud seaduslikult. Gröönimaal kaevandatud ja ekstraheeritud teemantide jaoks, mida ei ole kunagi varem eksporditud, kehtestatakse käesoleva ettepanekuga alternatiivsed tingimused, et tõendada kõnealustele nõuetele vastavust.

Lisaks esitatakse ettepanekus üksikasjalikud tingimused selle kohta, kuidas esitada töötlemata teemante liidu asutustele kontrollimiseks, laiendatakse transiidi erieeskirjade kohaldamist Gröönimaale, võimaldatakse Gröönimaal osaleda määruse rakendamise komitee töös ja olla esindatud Kimberley protsessis ning teha komisjoni kaudu koostööd teiste liikmesriikidega.

Ettepanek on tihedalt seotud ettepanekuga võtta vastu nõukogu otsus, milles sätestatakse konkreetsed eeskirjad töötlemata teemantide ringluseks Euroopa Liidu ja Gröönimaa vahel. Käesoleva otsuse ettepaneku kohaselt on peamised nõuded töötlemata teemantide sisenemiseks Gröönimaa või liidu territooriumile või sealt lahkumiseks järgmised: i) nendega peab kaasas olema mõni ametlik dokument, kas dokument, mis tõendaks, et nad on kaevandatud Gröönimaal, või liidu asutuse kinnitatud Kimberley protsessi sertifikaadi koopia, ja ii) nad peavad olema raskesti avatavas pitseeritud pakendis.

Kavandatud otsuse kohaselt võivad Gröönimaal kaevandatud või ekstraheeritud töötlemata teemandid, mida ei ole varem kolmandasse riiki eksporditud, siseneda liidu tolliterritooriumile, kui kasutatakse Gröönimaa asutuse väljastatud tõendavat dokumenti. Kui Gröönimaal kaevandatud või ekstraheeritud töötlemata teemandid on eksporditud kolmandasse riiki, võib nende ringlus liidu ja Gröönimaa vahel pärast nende tagasitoomist toimuda samade eeskirjade kohaselt, mida kohaldatakse kõigi muude liitu imporditud töötlemata teemantide suhtes.

Nimetatud otsuse kohaldamine on kavas viia vastavusse käesoleva muudatuse jõustumisega.

2013/0198 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse nõukogu määrust (EÜ) nr 2368/2002 seoses Gröönimaa kaasamisega Kimberley protsessi sertifitseerimissüsteemi rakendamisse

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 207,

võttes arvesse Euroopa Komisjoni ettepanekut,

olles edastanud seadusandliku akti eelnõu riikide parlamentidele,

toimides seadusandliku tavamenetluse kohaselt

ning arvestades järgmist:

(1) Määrusega (EÜ) nr 2368/2002 Kimberley protsessi sertifitseerimissüsteemi rakendamise kohta töötlemata teemantide rahvusvahelises kaubanduses[1] kehtestati töötlemata teemantide sertifitseerimise ning impordi- ja ekspordikontrolli ühenduse süsteem, et rakendada Kimberley protsessi sertifitseerimissüsteemi.

(2) Gröönimaa ei ole liidu territooriumi osa, kuid ta on loetletud aluslepingute II lisas esitatud ülemeremaade ja -territooriumide loetelus. Kooskõlas Euroopa Liidu toimimise lepingu artikliga 198 on ülemeremaade ja -territooriumide liiduga assotsieerimise eesmärk edendada nende maade ja territooriumide majanduslikku ja sotsiaalset arengut ning sisse seada tihedad majandussidemed nende ja liidu kui terviku vahel.

(3) Nõukogu otsusega [...] nähakse ette eeskirjad ja kord, mille alusel saab Gröönimaa osaleda töötlemata teemantide Kimberley protsessi sertifitseerimissüsteemis Euroopa Liiduga tehtava koostöö kaudu. Selline partnerlus tugevdaks Euroopa Liidu ja Gröönimaa majandussuhteid teemanditööstuse vallas ning eelkõige annaks see Gröönimaale võimaluse eksportida töötlemata teemante, millel on sertifitseerimissüsteemi jaoks väljastatud Euroopa Liidu sertifikaat, et edendada Gröönimaa majandusarengut.

(4) Määrust (EÜ) nr 2368/2002 tuleks muuta, et nimetatud otsus saaks jõustuda ning et sätestada Gröönimaa kaasamine sertifitseerimissüsteemi.

(5) Sellest tulenevalt on Gröönimaal keelatud lubada töötlemata teemantide importi väljastpoolt liidu territooriumi ja eksporti väljapoole liidu territooriumi, kui neil ei ole kehtivat Kimberley protsessi sertifikaati. Muudatused võimaldavad eksportida töötlemata teemante Gröönimaalt kolmandatesse riikidesse, kui nendega on kaasas Euroopa Liidu Kimberley protsessi sertifikaat.

(6) Senistele sertifitseerimistingimustele, mille kohaselt tuli tõendada, et töötlemata teemandid olid liitu imporditud seaduslikult, tuleks lisada alternatiivne tingimus Gröönimaal kaevandatud ja ekstraheeritud teemantide jaoks, mida ei ole kunagi varem eksporditud, et oleks võimalik tõendada nende vastavust kõnealustele nõuetele.

(7) Lisaks tuleks muuta üksikasjalikke tingimusi selle kohta, kuidas esitada töötlemata teemante liidu asutustele kontrollimiseks, et laiendada transiidi erieeskirjade kohaldamist Gröönimaale, võimaldada Gröönimaal osaleda määruse rakendamise komitee töös ning sätestada Gröönimaa esindatus Kimberley protsessis ja komisjoni kaudu tehtav koostöö teiste liikmesriikidega.

(8) Määrust (EÜ) nr 2368/2002 tuleks seetõttu vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 2368/2002 muudetakse järgmiselt.

(1) Artikkel 1 asendatakse järgmisega:

„Artikkel 1

Käesoleva määrusega kehtestatakse töötlemata teemantide sertifitseerimise ning impordi- ja ekspordikontrolli lidu süsteem, et rakendada Kimberley protsessi sertifitseerimissüsteemi.

Sertifitseerimissüsteemi kohaldamisel käsitletakse liidu ja Gröönimaa territooriumi ühe üksusena, millel ei ole sisepiire.

Käesolev määrus ei piira ega asenda kehtivaid tolliformaalsusi ja -kontrolli käsitlevaid sätteid. ”

(2) Artiklis 3 asendatakse sissejuhatavad sõnad järgmistega:

„Töötlemata teemantide import liidu ja Gröönimaa territooriumile on keelatud, kui ei ole täidetud kõik järgmised tingimused:”

(3) Artikli 4 lõige 1 asendatakse järgmisega:

„1. Pakendid ja vastavad sertifikaadid tuleb esitada viivitamata koos kontrollimiseks liidu asutusele kas selles liikmesriigis, kuhu need imporditakse, või liikmesriigis, mis on saatedokumentide kohaselt nende sihtkoht. Pakendid, mille sihtkoht on Gröönimaa, tuleb esitada kontrollimiseks mõnele liidu asutusele kas selles liikmesriigis, kuhu need imporditakse, või mõnes teises liikmesriigis, kus asub liidu asutus.”

(4) Artikli 8 lõige 1 asendatakse järgmisega:

„1. Komisjon arutab osalistega praktilist korda, kuidas toimetada sertifikaadi kinnitanud eksportiva osalise pädeva asutuse kätte tõend, mis kinnitab importi liidu või Gröönimaa territooriumile.”

(5) Artiklis 11 asendatakse sissejuhatavad sõnad järgmistega:

„Töötlemata teemantide eksport liidu või Gröönimaa territooriumilt on keelatud, kui ei ole täidetud mõlemad tingimused:”

(6) Artikli 12 lõike 1 punkt a asendatakse järgmisega:

„a) eksportija on esitanud vaieldamatud tõendid selle kohta, et:

i) töötlemata teemandid, mille kohta sertifikaati taotletakse, on seaduslikult imporditud artikli 3 sätete kohaselt või

ii) töötlemata teemandid, mille kohta sertifikaati taotletakse, on kaevandatud või ekstraheeritud Gröönimaal, kui tegemist on töötlemata teemantidega, mida ei ole varem eksporditud väljaspool liitu asuvatele osalistele.”

(7) Artikkel 18 asendatakse järgmisega:

„Artikkel 18

Artikleid 4, 11, 12 ja 14 ei kohaldata nende töötlemata teemantide suhtes, mis sisenevad liidu või Gröönimaa territooriumile üksnes transiitveoks väljaspool nimetatud territooriume asuvale osalisele, tingimusel et originaalpakendit, milles teemante transporditakse, ega osalise pädeva asutuse väljastatud saatesertifikaadi originaali ei ole rikutud liidu või Gröönimaa territooriumile sisenemisel ega sealt väljumisel ning kui transiitvedu on saatesertifikaadis selgesti märgitud.”

(8) Artikkel 21 asendatakse järgmisega:

„Artikkel 21

1. Liit, sealhulgas Gröönimaa, on Kimberley protsessi sertifitseerimissüsteemi osalised.

2. Komisjon esindab Kimberley protsessi sertifitseerimissüsteemis liitu, kaasa arvatud Gröönimaad, ning püüab tagada Kimberley protsessi sertifitseerimissüsteemi optimaalse rakendamise, eelkõige osalistega tehtava koostöö kaudu. Sel eesmärgil vahetab komisjon osalistega eelkõige teavet töötlemata teemantide rahvusvahelise kaubanduse kohta ning teeb vajaduse korral koostööd järelevalvetoimingutes ja võimalike vaidluste lahendamisel.”

(9) Artikkel 23 asendatakse järgmisega:

„Artikkel 23

Artiklis 22 osutatud komitee võib läbi vaadata kõiki käesoleva määruse rakendamisega seotud küsimusi. Küsimusi võivad tõstatada nii eesistuja kui ka liikmesriikide ja Gröönimaa esindajad.”

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Euroopa Parlamendi nimel Nõukogu nimel

president eesistuja

[1] EÜT L 358, 31.12.2002, lk 28.